Președintele Senatului, Nicolae Ciucă, se află astăzi la Chișinău, unde are mai multe întâlniri cu oficialii moldoveni. Cele mai importante discuții le va purta cu președinta Maia Sandu și președintele Parlamentului Republicii Moldova, Igor Grosu.
Zilele acestea Republica Moldova a devenit ținta unei acțiuni hibride de destabilizare. Vizita la Chișinău a liderului PNL demonstrează o dată în plus întreg suportul României pentru Republica Moldova și faptul că Moldova se poate baza pe sprijinul Bucureștiului, pe toate palierele.
Amintim că sprijinul acordat Moldovei în ultimii ani s-a tradus în suport diplomatic, financiar, logistic și economic.
Conform liberalilor, PNL și guvernele liberale au pus umărul la deciziile importante privind agenda europeană a Republicii Moldova, respectiv obținerea statutului de stat candidat la UE în iunie 2022 și decizia de deschidere a negocierilor de aderare la UE în decembrie 2023.
În actualul context, liberalii amintesc faptul că Centrul de sprijin UE pentru securitatea internă și gestionarea frontierelor în Republica Moldova a fost lansat în marja reuniunii informale a Consiliului Justiție și Afaceri (JAI) Interne/secțiunea afaceri interne din data de 11.07.2022. În cadrul Hub-ului sunt discutate domenii prioritare, precum traficul de arme și traficul de migranți în perspectiva obținerii unui răspuns eficient în combaterea criminalității organizate transfrontaliere.
În bilanțul PNL în relația cu Moldova, regăsim faptul că Guvernul liberal a decis în 2022 alocarea a 100 de milioane de euro, bani nerambursabili, Republicii Moldova. De asemenea, a finanțat modernizarea și întreținerea a trei poduri transfrontaliere și prima lucrare de consolidare de după 1989 a unui pod rutier de frontieră.
În contextul războiului din Ucraina, România a alocat Republicii Moldova asistentă umanitar consistent, sub diverse forme, inclusiv asigurarea în iarna 2022-2023 a peste 90% din necesarul de energia electrică al Moldovei. În plus, din decembrie 2022 România livrează gaze naturale către Republica Moldova prin conducta lasi-Ungheni.
Guvernul condus de PNL a decis înființarea unui departament special pentru relația cu Republica Moldova, cu un buget de 66,5 milioane lei pentru susținerea domeniilor educație, cultură, mass-media, spiritualitate, societate civilă în Republica Moldova, transmite PNL.
Mai mult, în Guvernul Ciucă, MAE a format Platforma de Sprijin pentru Republica Moldova, alături de MAE al Germaniei și cel al Franței, format care a coordonat si adunat alături guverne și instituții pentru a sprijini Moldova în contextul crizei cauzate de războiul Rusiei în Ucraina.